Efter en uge på træningsbanen med masser af boldspil og fysisk træning, er AaB nu klar til årets første testkamp, der spilles lørdag kl. 13.00 på udebane mod Randers FC.

- Spillerne ser frem til at komme i kamp, og jeg glæder mig til at se de spillere, vi nu har til rådighed, i aktion. Jeg synes, vi har set godt ud til træning, og spillerne har forberedt sig godt. Men vi kan selvfølgelig ikke forvente, at vi er der, hvor vi skal være om en måned, siger cheftræner Morten Wieghorst.

- Omvendt skal kampen ikke kun bruges på at lægge på fysisk. Fysisk forsøger vi at dosere belastningen så meget, at vi presser dem mest muligt uden at gå over grænsen. Men selvfølgelig skal vi også bruge kampen til at lægge på taktisk og teknisk, siger cheftræneren.

Han får i lørdagens kamp en ekstra pause at gøre brug af, da kampen deles op i tre halvlege á 30 minutter.